Alqoritmləri təqdim etmək üçün müxtəlif formalardan istifadə olunur. Ötən
dərslərdə bir neçə alqoritm verilmişdir. Bu alqoritmlərin hamısı sözlə təqdim
edilmişdir.
Ancaq sözlə verilmə üsulu həmişə əlverişli olmur. Alqoritmi təqdim etmək
üçün qrafik üsullardan - şəkil, sxem və cədvəllərdən daha çox istifadə olu-
nur. Alqoritmlərin qrafik təsvirinə oyuncaqların, eləcə də başqa əşyaların
yığılması üçün təlimatlarda rast gəlmək mümkündür. Yarımfabrikat ye-
məklərin hazırlanma qaydaları çox vaxt şəkillərlə verilir. Məlumatın hansı
dildə yazılmasından asılı olmayaraq, şəkillərlə təsvir olunmuş alqoritmlər
daha anlaşıqlı olur.
Qrafik yazılış formasının ən çox istifadə olunan növü blok-sxemdir. Bu for-
madan, əsasən, proqramlaşdırmada istifadə edilir. Burada alqoritmin addım-
ları həndəsi fiqurlar şəklində verilir, onların ardıcıllığını göstərmək üçünsə
keçid xətlərindən istifadə olunur.
Blok-sxemdə hər fiqurun öz mənası var. Oval, yaxud küncləri yuvarlaq düz-
bucaq alqoritmin başlanğıcını və ya sonunu göstərir. Paralleloqram girişi və
ya çıxışı, başqa sözlə, verilənlərin daxil edilməsini və ya nəticənin çıxışa
verilməsini bildirir. Əməllər (hərəkətlər) düzbucaqla təsvir olunur, romb isə
şərtin yoxlanmasını göstərir. Oxlar (keçid xətləri) alqoritmdə əməllər ardıcıl-
lığının istiqamətini bildirir.
Alqoritmin addımları müəyyən qaydada bir-birinin ardınca yazılır. Ancaq
onların yazıldıqları ardıcıllıqla yerinə yetirilməsi vacib deyil. Addımların
yerinə yetirilmə ardıcıllığına görə alqoritmləri üç növə ayırmaq olar.