2.4. MENYU
A Ç A R S Ö Z L Ə R

- Menyu
- Baş menyu
- Altmenyu
- Menyu bəndi (sətri)

“Menyu” sözünü hamımız eşitmişik. Şübhəsiz ki,
menyu deyəndə gözümüzün qabağına yeməklərin
siyahısı gəlir.

- Şəkildəki menyuları harada görmüşsünüz?
- Menyulara daha harada rast gəlmişsiniz?

Ümumiyyətlə, “menyu” dedikdə seçimi olan siyahı başa düşülür. Məsələn,
teatr tamaşalarının, yaxud televiziya verilişlərinin siyahılarına da menyu demək
olar. Sadəcə, onlar uyğun olaraq repertuar və proqram adlandırılır.
Kompüter proqramlarında da menyular geniş istifadə olunur. Hər bir kom-
püter menyusu komandalar siyahısından ibarətdir. Belə menyuda komanda-
ların seçimi siçan vasitəsilə aparılır.
Kompüterdə çoxlu menyu olsa da, onlardan biri Baş menyu adlanır və Start
düyməsi vasitəsilə açılır. Bu menyudan müxtəlif proqramları başlatmaq
olar.