İnternet
Siz əvvəlki dərslərinizdə mətn redaktoru, qrafik redaktor, ALPLogo proqram-
laşdırma mühiti və başqa proqramlarda işləmisiniz. Bu sadaladığımız
proqramlar da informasiya resurslarıdır və onlar sizin kompüterinizdə
saxlanılır. İnternet isə sizə dünyanın müxtəlif yerlərindəki kompüterlərdə
saxlanılan resurslardan istifadə etmək imkanı verir. Bunun üçün İnternetin
müxtəlif xidmətləri var. Onlardan ən geniş istifadə olunan xidmət Dünya
hörümçək toru (World Wide Web, www), yaxud Veb adlanır. Dünya
hörümçək toru veb-səhifələr adlanan fayllar yığınından ibarətdir. Veb-
səhifələrdə məlumatlar və başqa səhifələrə istinadlar olur. İstinadı çıqqıl-
datdıqda başqa səhifəyə keçilir. Bir-biri ilə əlaqəli veb-səhifələr veb-sayt
əmələ gətirir.
İstinadı müəyyən etməyin ən etibarlı yolu siçanın göstəricisini obyektin
üzərinə gətirməkdir. Belə ki, istinadın üzərində olduqda göstərici şəhadət
barmağı açılmış sağ əl şəklini alır.
Veb-saytlara baxmaq üçün xüsusi proqramlardan - brauzerlərdən istifadə
olunur (“brauzer” termini ingilis dilində “gözdən keçirmək” mənasını verən
“to browse” sözündən yaranıb). Microsoft Edge, Mozilla Firefox, Opera,
Google Chrome kimi brauzerlərdən geniş istifadə olunur.
Brauzer başladıldıqdan sonra ekranda hər hansı saytın birinci səhifəsi -
başlanğıc səhifə açılır.