1.4. İNFORMASİYANI ÖLÇMƏK OLARMI?
A Ç A R S Ö Z L Ə R

- Bit
- Bayt

Əhmədlə Orxan riyaziyyat dərsindən sonra mübahisə
edirdilər. Əhməd:
- Sən müəllimin dediklərini başa düşdünmü?
- Əlbəttə. Orada başa düşülməyən nə vardı ki?
- Məncə, bir dərsdə həddən artıq informasiya verildi.
- Məncə, yox.
- Necə yox? Əvvəlcə bir tərif verildi,
ardınca ikincisi. Sonra da xassələr. Hələ
bundan sonra da yeni məsələlər. Bu
qədər şeyi başa necə sığışdırmaq olar?
Başım lap şişdi.
- Mənim başım şişməyib.
- Çünki sənin başın mənimkindən
böyükdür. Ancaq bir az da informasiya
qəbul etsən, sənin başın da şişəcək, -
deyə Əhməd zarafat etdi.

- Sizcə, Əhmədin zarafatla dediyi fikir
  doğrudurmu?

İnformasiyanın həcminin müəyyən olunması
Başqa şəhərdə yaşayan dostuna aşağıdakı məzmunda teleqram
göndərmək istəyirsən.
Əziz dostum Nicat! Səni ad günün münasibəti ilə təbrik edirəm.
Sənə dərslərində müvəffəqiyyətlər və bol-bol sevinc arzulayıram.
Dostun Alpay.
Teleqramı qəbul edən işçi hər simvol üçün 1 qəpik ödəmək lazım
olduğunu söylədi. Sizin isə cəmi 1 manat pulunuz var. Sözləri daha
qısa sinonimləri ilə əvəz etməklə və artıq sözləri silməklə onu elə
dəyişin ki, teleqramı göndərməyə pulunuz çatsın.
Müzakirə edək:
1. Hansı sözləri artıq hesab etdiniz?
2. Teleqramınız neçəyə başa gəldi?