4.4. PROQRAM NƏDİR
A Ç A R S Ö Z L Ə R

- İcraçı
- İcraçının komandalar
  sistemi
- Proqram
- Proqramlaşdırma dili
- LOGO dili

Uşaqların çoxu pultla idarə olunan avtomobillə
oynamağı xoşlayırlar. Pultdakı düymələri
basmaqla oyuncağı irəli, geri, sağa, sola hərəkət
etdirmək olur. Müəyyən komandalar yığınını
yerinə yetirə bilən obyektə icraçı deyəcəyik.
İcraçının yerinə yetirə bildiyi komandaları isə
icraçının komandalar sistemi adlandıracağıq.

- Pultla idarə olunan avtomobilin komandalar sistemi necə ola bilər?
- Sizə oyuncaq helikopteri idarə etmək üçün hansı əlavə
  komandalar lazımdır?

Komandalar vasitəsilə damalı vərəq üzərində xətt və ya fiqurların çəkilməsi
Siz 4-cü sinifdə Cizgiçi ilə tanış olmuşsunuz. Cizgiçi damalı vərəqin sol
yuxarı küncündə dayanıb. Elə komandalar verin ki, o, damalı vərəqdə
monitor şəkli çəksin.
Müzakirə edək:
1. Cizgiçinin hərəkət etməsi üçün hansı komandaları verdiniz?
2. Cizgiçi hansı komandadan sonra keçdiyi yerdə iz qoyur?
3. Verilmiş məsələnin həll alqoritmi neçə addımdan ibarət oldu?